b'\n_START_ARTICLE_\nJanez Planina\n_START_SECTION_\n\xc5\xbdivljenje in delo\n_START_PARAGRAPH_\nJanez Planina, sin geografa Franca Planine, je leta 1951 diplomiral na Ekonomski fakulteti v Ljubljani in 1953 na Prirodoslovno-matemati\xc4\x8dni fakulteti v Ljubljani. V letih 1954\xe2\x88\x9255 se je strokovno izpopolnjeval v \xc5\xa1vicarskem Bernu ter 1967 doktoriral na ljubljanski ekonomski fakulteti. Od 1953-61 je bil zaposlen pri Turisti\xc4\x8dni zvezi Slovenije, nato je postal predavatelj in 1965 redno zaposleni na ljubljanski ekonomski fakulteti (od 1985 kot redni profesor). Bil je pobudnik in prvi predavatelj \xc5\xa1tudija turizma na univerzitetni ravni v Sloveniji, predaval pa je tudi na univerzah v Beogradu, Dubrovniku, Mariboru in Zagrebu. Sam ali v soavtorstvu je napisal ve\xc4\x8d u\xc4\x8dbenikov o osnovah in ekonomiki turizma ter o poslovanju turisti\xc4\x8dnih organizacij. Prou\xc4\x8deval je zlasti gospodarske vidike turizma na narodnogospodarski in podjetni\xc5\xa1ki ravni. Njegova bibliografija obsega 110 zapisov.\n_START_SECTION_\nOdlikovanja in nagrade\n_START_PARAGRAPH_\nLeta 1998 je prejel \xc4\x8dastni znak svobode Republike Slovenije\xc2\xa0\xc2\xbbza \xc5\xbeivljenjsko delo na podro\xc4\x8dju turizma kot stroke\xc2\xab.'